CELEX: 
Language: bg
Date: 2017-12-13 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2016/1675 за допълване на Директива (ЕС) 2015/849 на Европейския парламент и на Съвета, по отношение на добавянето на Тринидад и Тобаго, Тунис и Шри Ланка в таблицата в точка I от приложението

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               На 20 май 2015 г. беше приета нова рамка относно борбата с изпирането на пари и финансирането на тероризма. Новите правила се състоят от: 
            
            
               а)
                     Директива (ЕС) 2015/849 за предотвратяване използването на финансовата система за целите на изпирането на пари и финансирането на тероризма (наричана по-нататък „Четвъртата директива относно борбата с изпирането на пари“) и 
            
            
               б)
                     Регламент (ЕС) 2015/847 относно информацията, придружаваща преводите на средства (наричан по-нататък „Регламентът за паричните преводи“). 
            
            
               Новите правила съставляват съвременна, съгласувана рамка в тази област и са в съответствие с действащите понастоящем международни стандарти и препоръки, най-вече тези, публикувани от Специалната група за финансови действия (FATF).
            
            
               Съгласно член 9, параграф 1 от Четвъртата директива относно борбата с изпирането на пари с цел защита на правилното функциониране на вътрешния пазар трябва да бъдат идентифицирани третите държави, чиито стратегически слабости в националната им уредба за борба с изпирането на пари и финансирането на тероризма представляват съществена заплаха за финансовата система на Съюза („високорискови трети държави“). С член 9, параграф 2 от тази директива на Комисията се предоставя правомощието да приема делегирани актове с цел идентифициране на високорисковите трети държави, като взема предвид стратегическите им слабости, и се определят критериите, на които следва да се основава оценката на Комисията. Въз основа на това идентифициране задължените субекти следва да прилагат мерки за разширена комплексна проверка на клиента при установяване на делови отношения или осъществяване на сделки с физически лица или правни образувания, установени във включените в списъка държави, в съответствие с член 18, параграф 1 от Четвъртата директива относно борбата с изпирането на пари. 
            
            
               На 14 юли 2016 г. Европейската комисия прие Делегиран регламент (ЕС) 2016/1675, в който се идентифицират няколко трети държави, чиито стратегически слабости в националната им уредба за борба с изпирането на пари и финансирането на тероризма представляват съществена заплаха за финансовата система на Съюза. 
            
            
               Понастоящем Комисията разработва нова методика за идентифициране на високорискови трети държави, която не се опира само на външни източници на информация за идентифициране на юрисдикциите, които имат стратегически слабости в борбата с изпирането на пари и финансирането на тероризма. Тази методика ще изясни процедурата за извършване на оценката, критериите за включване в списъка и процедурата по предприемане на последващи действия, особено що се отнася до участието на експертите от държавите членки и сътрудничеството с Европейския парламент по време на целия процес. Комисията ще си сътрудничи с Европейския парламент и със Съвета за разработването на тази методика, след като критериите за включване в списъка по член 9, които понастоящем са в процес на предоговаряне, бъдат установени. В очакване на крайния резултат от преразглеждането на член 9 Комисията се ангажира, при извършването на оценка въз основа на новата методика, да отчита релевантните критерии, свързани с борбата с изпирането на пари и финансирането на тероризма, включително да отчита наличието и обмена на информация за действителните собственици. В съответствие с пътната карта, която Комисията представи пред Европейския парламент на 29 юни 2017 г., Комисията очаква до края на 2018 г. да приеме делегиран регламент въз основа на новата методика.
            
            
               Докато се изчаква приключването на оценката на Комисията съобразно новата методика, е необходимо актуализирането на списъка да продължи, за да се осигури прилагането на правилата на ЕС спрямо трети държави, идентифицирани на международно равнище като високорискови. Както се подчертава в съображение 28 от Четвъртата директива относно борбата с изпирането на пари, променящият се характер на заплахите от изпиране на пари и финансиране на тероризма, улесняван от постоянното развитие на технологиите и средствата, които са на разположение на престъпниците, изисква бързо и непрекъснато адаптиране на правната рамка по отношение на високорисковите трети държави с цел ефективно справяне със съществуващите рискове и предотвратяване на възникването на нови рискове. Като се вземе под внимание степента на интеграция на финансовите системи, вътрешният пазар би бил изложен на сериозен риск от изпиране на пари и финансиране на тероризма, ако ЕС не добави високорисковите юрисдикции, идентифицирани от FATF, в списъка си. Рамката за борба с изпирането на пари и финансирането на тероризма също така не би отговорила на международните ангажименти и би попречила на усилията на ЕС да работи за възприемането на глобален подход към високорисковите държави. 
            
            
               В съответствие с принципа на предпазливост, в периода преди оценките да могат да бъдат извършвани съобразно новата методика, изглежда целесъобразно в списъка да бъдат добавяни допълнителни трети държави, които отговарят на критериите, предвидени в член 9, параграф 2 от Четвъртата директива относно борбата с изпирането на пари, а адаптирането на списъка, за да се отчете кои трети държави постигат напредък в отстраняването на стратегическите слабости, следва да се извърши след като оценката съобразно новата методика приключи. Тъй като е необходимо извършването на допълнителна оценка въз основа на новата методика, на този етап Комисията не е взела решение да извади Гвиана, Лаоската народнодемократична република, Афганистан и Уганда от списъка. В съответствие с принципа на предпазливост по отношение на Гвиана, Лаоската народнодемократична република, Афганистан и Уганда ще продължат да се прилагат мерки за разширена комплексна проверка.
            
            
            
               А. Добавяне в списъка на високорисковите трети държави
            
            
               Комисията взе предвид по целесъобразност скорошните публични изявления на FATF, документи на FATF („Подобряване на съответствието на борбата с изпирането на пари и финансирането на тероризма в световен мащаб: непрекъснат процес“, докладите на FATF относно прегледа на международното сътрудничество и доклада за взаимна оценка на FATF и регионалните органи от типа на FATF относно рисковете, произтичащи от отделни трети държави, в съответствие с член 9, параграф 4 от Четвъртата директива относно борбата с изпирането на пари. По-специално, тя разгледа резултатите от 29-ото пленарно заседание на FATF и високорисковите държави, идентифицирани от FATF
                  1
               . По този повод Тринидад и Тобаго, Тунис и Шри Ланка бяха идентифицирани като трети държави, в чиито национални уредби за борба с изпирането на пари и финансирането на тероризма са налице стратегически слабости.
            
            
               Въз основа на тези източници на информация Комисията смята, че Тринидад и Тобаго, Тунис и Шри Ланка отговарят на критериите, предвидени в член 9, параграф 2 от Четвъртата директива относно борбата с изпирането на пари. Ето защо Тринидад и Тобаго, Тунис и Шри Ланка следва да бъдат добавени в списъка на високорисковите трети държави, чиито стратегически слабости в националната уредба за борба с изпирането на пари и финансирането на тероризма представляват съществена заплаха за финансовата система на Съюза. Поради това тези държави следва да бъдат включени в делегирания акт, предвиден в член 9 от Четвъртата директива относно борбата с изпирането на пари. 
            
            
               Тринидад и Тобаго, Тунис и Шри Ланка поеха писмен политически ангажимент на високо равнище да преодолеят установените слабости и изработиха план за действие с FATF с оглед изпълнението на изискванията, установени в Директива (ЕС) 2015/849. Комисията приветства този ангажимент и призовава тези юрисдикции да приключат възможно най-бързо изпълнението на плана за действие в рамките на предложените срокове. Изпълнението на плана за действие ще бъде наблюдавано внимателно. За да бъде отчетено равнището на ангажимента, демонстриран от тези високорискови трети държави в контекста на FATF за отстраняване на установените слабости, тези трети държави са посочени в съответния раздел на приложението към делегирания акт.
            
            
               Б. Последици
            
            
               В съответствие с член 18 от Директива (ЕС) 2015/849 задължените субекти от всички държави членки трябва да прилагат мерки за разширена комплексна проверка на клиента (РКПК) в отношенията си с физически лица или правни образувания, установени във високорискови трети държави, както са определени в Делегиран регламент (ЕС) 2016/1675. 
            
            
         
         
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията не проведе обществени консултации.
            
            
               На 22 ноември 2017 г. Експертната група по въпросите на изпирането на пари и финансирането на тероризма (ЕГВИПФТ) беше консултирана по проекта на делегиран акт чрез писмена процедура.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия делегиран акт се изменя списъкът на високорисковите трети държави, приет с Делегиран регламент (ЕС) 2016/1675.
            
            
               Правните последици от публикуването на списъка се уреждат от основния акт — Директива (ЕС) 2015/849. 
            
            
               Като пряка последица от съставянето на списъка задължените субекти от всички държави членки трябва да прилагат мерки за разширена комплексна проверка на клиента (РКПК) в съответствие с член 18 от Четвъртата директива относно борбата с изпирането на пари в отношенията си с физически лица или правни образувания, установени във високорискови трети държави. Ето защо тези задължения се прилагат и по отношение на държавите, добавени в приложението, а именно Тринидад и Тобаго, Тунис и Шри Ланка. 
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 13.12.2017 година
            
            
               за изменение на Делегиран регламент (ЕС) 2016/1675 за допълване на Директива (ЕС) 2015/849 на Европейския парламент и на Съвета, по отношение на добавянето на Тринидад и Тобаго, Тунис и Шри Ланка в таблицата в точка I от приложението
            
            
                (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията
                  2
               , и по-специално член 9, параграф 2 от нея,
            
            
               като има предвид, че:
            
            
               (1)Съюзът трябва да осигури ефективна защита на целостта и правилното функциониране на своята финансова система и на вътрешния пазар от изпирането на пари и финансирането на тероризма. Поради това Директива (ЕС) 2015/849 предвижда, че Комисията следва да идентифицира високорисковите трети държави, които имат стратегически слабости в националните си уредби за борба с изпирането на пари и финансирането на тероризма, представляващи съществена заплаха за финансовата система на Съюза.
            
            
               (2)Комисията следва да преразглежда списъка на високорисковите трети държави, изброени в Делегиран регламент (ЕС) 2016/1675
                  3
               , в подходящи моменти с оглед на постигнатия от тези високорискови трети държави напредък в отстраняването на стратегическите слабости в тяхната уредба за борба с изпирането на пари и финансирането на тероризма. Комисията следва да вземе предвид в оценките си новата информация от международни организации и определящи стандартите органи, като например издаваните от Специалната група за финансови действия (FATF) документи. Въз основа на тази информация Комисията следва също така да идентифицира допълнителни високорискови трети държави, които имат стратегически слабости в националната си уредба за борба с изпирането на пари и финансирането на тероризма.
            
            
               (3)В съответствие с критериите, определени в Директива (ЕС) 2015/849, Комисията взе предвид скорошната налична информация, по-специално скорошните публични изявления на FATF и документа на FATF, озаглавен „Подобряване на съответствието на борбата с изпирането на пари и финансирането на тероризма в световен мащаб: непрекъснат процес“, както и докладите на Групата за преглед на международното сътрудничество, изготвени за FATF, по отношение на рисковете, произтичащи от отделни трети държави, в съответствие с член 9, параграф 4 от Директива (ЕС) 2015/849. 
            
            
               (4)FATF определи Тринидад и Тобаго, Тунис и Шри Ланка като държави със стратегически слабости в националната си уредба за борба с изпирането на пари и финансирането на тероризма, които представляват риск за международната финансова система, поради което държавите са разработили план за действие с FATF. 
            
         
         
            
               (5)Следователно, като се вземат под внимание високата степен на интеграция на международната финансова система, тясната връзка между пазарните субекти, високият обем на трансграничните сделки от или към Съюза, както и степента на отваряне на пазара, Комисията смята, че всяка заплаха за международната финансова система, свързана с изпирането на пари и финансирането на тероризма, представлява заплаха и за финансовата система на Съюза.
            
            
               (6)В съответствие с най-актуалната съответна информация в анализа на Комисията се стига до заключението, че Тринидад и Тобаго, Тунис и Шри Ланка следва да бъдат разглеждани като трети държави, в чиито национални уредби за борба с изпирането на пари и финансирането на тероризма са налице стратегически слабости, които представляват съществена заплаха за финансовата система на Съюза, в съответствие с критериите, посочени в член 9 от Директива (ЕС) 2015/849. Тези държави обаче поеха писмен политически ангажимент на високо равнище да преодолеят установените слабости и изработиха план за действие с FATF с оглед изпълнението на изискванията, установени в Директива (ЕС) 2015/849. Комисията ще извърши нова оценка на статута на тези държави в контекста на изпълнението на горепосочения ангажимент.
            
            
               (7)Поради това Делегиран регламент (ЕС) 2016/1675 следва да бъде съответно изменен,
            
            
            
               ПРИЕ НАСТОЯЩИЯ РЕГЛАМЕНТ:
            
            
            
               Член 1
            
            
            
               Таблицата в точка I от приложението към Делегиран регламент (ЕС) 2016/1675 се изменя, както следва:
            
            
            
                а) 
                     вмъкват се следните редове: 
            
            
               „
            
            
                     
                        11.
                     
                  
                  
                     
                        Шри Ланка
                     
                  
               
                     
                        12.
                     
                  
                  
                     
                        Тринидад и Тобаго
                     
                  
               
                     
                        13.
                     
                  
                  
                     
                        Тунис
                     
                  
               
               „
            
            
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 13.12.2017 година.
            
         
         
            
               
                     
                        За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        ОВ L 141, 5.6.2015 г., стр. 73.
               
               
                  
                     (3)
                  
                        Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости (ОВ L 254, 20.9.2016 г., стр. 1).